                           Jauni brīdinājumi zāļu aprakstos
PRAC1 ieteikumi par signāliem 2025. gada oktobrī*

 Zāļu aprakstam pievienotais jaunais teksts ir pasvītrots. 
 Teksts, kas tiek dzēsts, ir pārsvītrots. 

Zāļu apraksti, kuros atspoguļota aktuāla pilna informācija par zālēm, ietverot arī apstiprinātās indikācijas, pieejami https://dati.zva.gov.lv/zalu-registrs/lv.


Bosutinibs  
Jauna blakne - ādas vaskulīts

· Indikācijas:
 lai ārstētu
· pieaugušos un pediatriskos pacientus no 6 gadu vecuma ar pirmreizēji diagnosticētu (PD) Filadelfijas hromosomas pozitīvu hronisku mieloleikozi (Ph+ HML) slimības hroniskajā fāzē (HF);
· pieaugušos un pediatriskos pacientus no 6 gadu vecuma ar Ph+ HML HF, ja pacienti iepriekš tika ārstēti ar vienu vai vairākiem tirozīnkināzes inhibitoriem [TKI] un nav bijusi piemērota terapija ar imatinibu, nilotinibu vai dasatinibu;
· pieaugušos pacientus ar Ph+ HML slimību akcelerācijas fāzē (AF) un blastu fāzē (BF), ja pacienti iepriekš tika ārstēti ar vienu vai vairākiem tirozīnkināzes inhibitoriem [TKI] un nav bijusi piemērota terapija ar imatinibu, nilotinibu vai dasatinibu.

· Pievienota jauna blakne:

Zāļu apraksts
4.8 Nevēlamās blakusparādības
Ādas un zemādas audu bojājumi
Biežums “retāk”:
Ādas vaskulīts

Lietošanas instrukcija
4. Iespējamās blakusparādības
Retāk (var rasties līdz 1 no 100 cilvēkiem)
Ādas asinsvadu iekaisums, kas var izraisīt izsitumus vai zilumu veidošanos (ādas vaskulīts).



Datopotamaba derukstekāns  
Jauna blakne - anafilaktiska reakcija

· Indikācijas: 
· pieaugušu pacientu ārstēšanai, kuriem ir nerezecējams vai metastātisks hormonu receptoru (HR) pozitīvs, cilvēka epidermālā augšanas faktora 2 (human epidermal growth factor receptor 2 – HER2) negatīvs krūts vēzis un kuri progresējošas slimības ārstēšanai iepriekš ir saņēmuši endokrīno terapiju un vismaz vienu ķīmijterapijas shēmu.

· Pievienota jauna drošuma informācija:  

Zāļu apraksts
4.4 Īpaši brīdinājumi un piesardzība lietošanā
Paaugstināta jutība
Lietojot datopotamaba derukstekānu, ir novērotas nopietnas anafilaktiskas reakcijas. Pacienti rūpīgi jānovēro, lai konstatētu, vai nerodas paaugstinātas jutības/alerģiskas reakcijas, kurām var būt tāda pati klīniskā aina kā ar infūziju saistītai reakcijai. Zālēm šādu reakciju ārstēšanai, kā arī neatliekamās palīdzības aprīkojumam jābūt pieejamam tūlītējai lietošanai. Nopietnas paaugstinātas jutības reakcijas gadījumā ārstēšana ar datopotamaba derukstekānu nekavējoties un neatgriezeniski jāizbeidz.
4.8 Nevēlamās blakusparādības
Imūnās sistēmas traucējumi
Biežums: nav zināms
Anafilaktiska reakcija

Lietošanas instrukcija
2. Kas Jums jāzina pirms Datroway lietošanas
Brīdinājumi un piesardzība lietošanā
Datroway var arī izraisīt:
• alerģiskas reakcijas, tai skaitā anafilaksi: alerģiskas reakcijas, kas var būt nopietnas, var rasties infūzijas laikā vai neilgi pēc tās. Datroway lietošanas laikā ārsts Jūs rūpīgi novēros. Informāciju par alerģisku reakciju pazīmēm un simptomiem skatīt 4. punktā Iespējamās blakusparādības.
Ja Jums radīsies nopietna alerģiska reakcija, ārsts Jums pilnībā pārtrauks ārstēšanu.

4. Iespējamās blakusparādības
Dažas blakusparādības var būt nopietnas un, iespējams, letālas. Nekavējoties konsultējieties ar ārstu vai medmāsu, ja pamanāt kādu no turpmāk minētajām reakcijām.
Nav zināms (biežumu nevar noteikt pēc pieejamiem datiem):
• Alerģiska reakcija, tai skaitā anafilakse: var būt pazīmes un simptomi, piemēram, izsitumi, izteikta nieze, pietvīkums, reibonis, sejas, lūpu, mēles un/vai rīkles pietūkums (angioedēma), apgrūtināta elpošana vai norīšana un/vai zems asinsspiediens.


Epkoritamabs  
Jauna blakne - hipogammaglobulinēmija

· [bookmark: _Hlk198200414]Indikācijas: 
· Tepkinly monoterapijas veidā ir paredzēts pieaugušiem pacientiem recidivējošas vai refraktāras difūzas lielo B šūnu limfomas (diffuse large B-cell lymphoma - DLBCL) ārstēšanai pēc divām vai vairāk izvēles sistēmiskām terapijām.
· Tepkinly monoterapijas veidā ir paredzēts pieaugušiem pacientiem recidivējošas vai refraktāras folikulāras limfomas (FL) ārstēšanai pēc divām vai vairāk izvēles sistēmiskām terapijām.

· Pievienota jauna drošuma informācija:  

 Zāļu apraksts 

4.4 Īpaši brīdinājumi un piesardzība lietošanā

Nopietnas infekcijas

Pacientiem, kuri saņem epkoritamabu, ir ziņots arī par hipogammaglobulinēmiju (skatīt 4.8. apakšpunktu). Imūnglobulīna (Ig) līmenis jākontrolē pirms ārstēšanas un tās laikā. Pacienti jāārstē atbilstoši vietējo iestāžu vadlīnijām, veicot arī piesardzības pasākumus pret infekcijām un antibakteriālo profilaksi.


4.8 Nevēlamās blakusparādības

Imūnās sistēmas traucējumi

Biežums “ļoti bieži” visām pakāpēm un “retāk” 3.–4. pakāpei:

Hipogammaglobulinēmija



Lietošanas instrukcija

 2. Kas Jums jāzina pirms Tepkinly lietošanas

Brīdinājumi un piesardzība lietošanā

Ārsts vai medmāsa pirms ārstēšanas ar epkoritamabu un tās laikā veiks asins analīzes, lai pārbaudītu Jūsu antivielu līmeni, kas var liecināt par infekcijas risku un nepieciešamību pēc specifiskas ārstēšanas.

4. Iespējamās blakusparādības

Citas blakusparādības

Ļoti bieži: var rasties vairāk nekā 1 no 10 cilvēkiem

Konstatēts asins analīzēs

• zems imūnglobulīnu līmenis, kas var izraisīt infekcijas

